เก็บตกการเงิน
กรุงไทยขยายลดค่าเอสเอ็มเอสลูกค้ากยศ.
4 ม.ค. 2556

กรุงไทยขยายลดค่าเอสเอ็มเอสลูกค้ากยศ.
นายบุญชัย ศศิวงศ์ ผู้อำนวยการฝ่ายอาวุโส ฝ่ายบริหารโครงการภาครัฐ ธนาคารกรุงไทย เปิดเผยว่า ปัจจุบันมียอดผู้กู้กองทุนเงินให้กู้ยืมเพื่อการศึกษา (กยศ.) กว่า 7 แสนราย แต่ละปีมียอดผู้กู้ยืมเพิ่มขึ้น ธนาคารจึงได้ขยายเวลาลดค่าบริการแจ้งเตือนอัตโนมัติผ่านโทรศัพท์มือถือ (SMS ALERT) สำหรับบัญชีที่รับโอนเงินจาก กยศ.จากเดือนละ 10 บาทต่อบัญชี เหลือเดือนละ 5 บาทต่อบัญชี จนถึงวันที่ 31 ธ.ค. 2556 จากเดิมสิ้นสุดวันที่ 31 ธ.ค. 2555 
ทั้งนี้ บริการ SMS ALERT จะส่ง SMS แจ้งเตือนข้อมูลการทำธุรกรรมทางการเงินผ่านทางโทรศัพท์เคลื่อนที่ให้ผู้กู้ กยศ.ทันที เมื่อมีการโอนเงิน ถอนเงิน ชำระค่าสินค้าและบริการ ที่มียอดการเคลื่อนไหวในบัญชีตั้งแต่ 500 บาทขึ้นไป โดยสมัครใช้บริการได้ที่สาขาธนาคารกรุงไทยทั่วประเทศกว่า 1,000 แห่ง เครื่อง ATM หรือเครื่อง ADM ของธนาคารกว่า 8,000 เครื่อง ระบบ KTB Online และศูนย์ลูกค้าสัมพันธ์ 1551 หรือสอบถามข้อมูลเพิ่มเติมได้ที่ ฝ่ายผลิตภัณฑ์ธนาคารอิเล็กทรอนิกส์ โทร. 02-208-7126-8 หรือ ฝ่ายบริหารโครงการภาครัฐ โทร. 02-208-8699 
ไทยพาณิชย์แจงตู้เอทีเอ็มบกพร่อง
ธนาคารไทยพาณิชย์ ชี้แจงกรณีข่าวตู้เอทีเอ็มธนาคาร ซึ่งตั้งอยู่หน้าห้างทองเพชรมณีเยาวราช ต.เทพารักษ์ จ.สมุทรปราการ ปิดไม่สนิทและลูกค้าไม่สามารถใช้บริการได้นั้น จากการตรวจสอบพบว่าเกิดจากความผิดพลาดของการปฏิบัติงานของเจ้าหน้าที่บริษัทขนเงินที่ธนาคารใช้บริการอยู่ แม้ว่าธนาคารมิได้สูญเสียทรัพย์สินจากเหตุการณ์ในครั้งนี้ แต่ก็ส่งผลต่อภาพลักษณ์ ความเชื่อมั่นด้านประสิทธิภาพในการดำเนินงาน รวมทั้งมาตรการรักษาความปลอดภัย ดังนั้น ธนาคารได้ดำเนินการหารือร่วมกับบริษัทขนเงินดังกล่าว เพื่อกำหนดมาตรการ ในปฏิบัติงานของเจ้าหน้าที่ และการตรวจสอบระบบความปลอดภัยให้รัดกุมยิ่งขึ้น เพื่อเพิ่มประสิทธิภาพการให้บริการ และสร้างความมั่นใจให้แก่ลูกค้าธนาคาร